Els restaurants Cyrus Dad, Kuzina i Chocomel guanyen el VII Concurs Gastronòmic de la Taronja
04 de març 2019

![Imagen 1](/media/ck5ewtcm/99_c_participantes.jpg)![Imagen 2](/media/fq1bm03d/99_c_jurado.jpg)

![](/media/femn4lcb/99_c_gan-aut-jur.jpg)  
  

El Concurs Gastronòmic de la Taronja ha celebrat hui la setena edició en el restaurant El Mirador de Sagunt en la qual han participat al voltant de vint cuiners i cuineres tant del Camp de Morvedre i d'altres comarques valencianes com d'altres comunitats autònomes, un certamen on la gran protagonista és la taronja. Enguany els participants han realitzat diversos plats, tant salats com dolços, les dos categories en les quals s'ha dividit el certamen de 2019.

  

El guanyador del Millor Plat Salat ha sigut el restaurant Cyrus Dad del Port de Sagunt que ha presentat el plat ‘Guatla en temporada amb taronja’ creat pel cuiner Víctor Aliaga, mentre que el Millor Plat Dolç ha recaigut en el restaurant Kuzina de València amb l'elaboració de ‘Fusió de postres gregues’, elaboració creada pel cuiner Oliver Cabrera, tots dos premis valorats en 1.000 euros cadascun. D'altra banda, el Millor Plat Local ha sigut per a la pastisseria Chocomel del Port de Sagunt que ha rebut un premi de 500 euros gràcies al seu plat ‘Taronges al sol’ realitzat pel cuiner Tomás Martínez.

![](/media/aotdeyfx/99_c_ganador-plato-salado.jpg)![](/media/u3qljczs/99_c_plato-salado.jpg)  
_El Millor Plat Salat l'ha guanyat el restaurant Cyrus Dad amb el plat 'Guatla en temporada amb taronja' creat pel cuiner Víctor Aliaga_  
  
![](/media/uk5bp4ik/99_c_ganadores-plato-dulce.jpg)  
![](/media/w2nbfm2m/99_c_plato-dulce.jpg)  
_El Millor Plat Dolç ha recaigut en l'elaboració del restaurant Kuzina amb el plat 'Fusió de postres gregues' del cuiner Oliver Cabrera_  
  
![](/media/amskrfct/99_c_ganador-plato-local.jpg)  
![](/media/fi1gdcb3/99_c_plato-local.jpg)  
_El Millor Plat Local ha sigut per a la pastisseria Chocomel del Port de Sagunt gràcies al plat ‘Taronges al sol’ realitzat pel cuiner Tomás Martínez_  
  

En esta edició del concurs, organitzat per l'Associació d'Empresaris del Camp de Morvedre (ASECAM), el jurat ha estat format per María José Martínez (cuinera i copropietària del Restaurant Lienzo de València), i els crítics gastronòmics Cova Morales (creadora del blog gastronòmic Comoju) i Paco Alonso (periodista i creador del blog Paco a la Naranja), a més de per la presidenta d’ASECAM, Cristina Plumed, i la regidora de Turisme de l'Ajuntament de Sagunt, Natalia Antonino. En el certamen, patrocinat per Fruites Plasència, ha col·laborat el consistori saguntí a través de les seues regidories de Turisme i de Promoció Econòmica.

  

A l'acte han assistit, a més del 1r Tinent d'Alcalde, Pepe Gil; els regidors de Turisme, Natalia Antonino, i de Promoció Econòmica, Miguel Chover; i altres regidors de la Corporació Municipal; la presidenta d’ASECAM, Cristina Plumed; el director general de Turisme, Josep Manuel Gisbert; i el president de la Diputació de València i alcalde de Faura, Toni Gaspar. Pepe Gil, ha declarat que este concurs “**es tracta d'un projecte que es fa amb un producte tan nostre com és la taronja, que no està passant pel seu millor moment malgrat ser el segon producte en exportacions al País Valencià**”. A més ha recalcat que amb iniciatives com esta “**continuem apostant a la nostra ciutat per un turisme d'emocions**”.

  

![](/media/hfspsozn/99_c_autoridades.jpg)  
![](/media/tkiij3pj/99_c_part-aut-jur.jpg)  

​​​

*   [](http://www.facebook.com/sharer.php?u=https://aytosagunto.es/va/actualitat/els-restaurants-cyrus-dad-kuzina-i-chocomel-guanyen-el-vii-concurs-gastronomic-de-la-taronja/ "Facebook")
*   [](http://twitter.com/share?url=https://aytosagunto.es/va/actualitat/els-restaurants-cyrus-dad-kuzina-i-chocomel-guanyen-el-vii-concurs-gastronomic-de-la-taronja/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-restaurants-cyrus-dad-kuzina-i-chocomel-guanyen-el-vii-concurs-gastronomic-de-la-taronja/ "Linked In")
*   [](mailto:?body=https://aytosagunto.es/va/actualitat/els-restaurants-cyrus-dad-kuzina-i-chocomel-guanyen-el-vii-concurs-gastronomic-de-la-taronja/)